MCS มั่นใจรายได้ปีนี้โตราว 2.8 พันลบ.เหตุงานในมือหนุน-รุกประมูลงานในญี่ปุ่น
MCS มั่นใจรายได้ปีนี้โตราว 2.8 พันลบ.เหตุงานในมือหนุน-รุกประมูลงานในญี่ปุ่น
18 พ.ค. 2558

นายไนยวน ชิ ประธานเจ้าหน้าที่บริหาร บริษัท เอ็ม.ซี.เอส สตีล จำกัด (มหาชน) หรือ MCS เปิดเผยว่า ภาพรวมการดำเนินธุรกิจเริ่มสดใสขึ้น เพราะบริษัทฯมีมูลค่างานในมือแล้ว 1.5 แสนตัน โดยส่วนใหญ่สินค้าโครงสร้างเหล็กของบริษัทฯจะมีการส่งออกไปยังประเทศญี่ปุ่นเป็นหลัก และในปี 2559 ประเทศญี่ปุ่นจะมีการสร้างสนามกีฬาโอลิมปิก 2 แห่ง จึงเป็นโอกาสทองของบริษัทที่จะได้รับงาน
ดังนั้นมั่นใจว่าผลการดำเนินของบริษัทฯในปี 2558 น่าจะมีการเติบโตที่สดใส และคาดว่ารายได้จะเติบโตได้ตามเป้าที่วางไว้ 10,000 ล้านเยน หรือ ประมาณ 2,800 ล้านบาท จากมูลค่างานในมือที่มีอยู่ 1.5 แสนตัน และยังมีแผนที่จะเข้าประมูลงานใหม่ๆ มูลค่าสูงเพิ่มมากขึ้นโดยเฉพาะงานโครงการขนาดใหญ่ในประเทศญี่ปุ่น
สำหรับผลการดำเนินงานประจำงวดไตรมาส 1/58 สิ้นสุดวันที่ 31 มีนาคม 2558 บริษัทฯมีรายได้จากการขาย 902.75 ล้านบาท เพิ่มขึ้น 213.33% จากงวดเดียวกันของปีก่อน และมีกำไรสุทธิในไตรมาสนี้ 191.28 ล้านบาทเพิ่มขึ้น 376.43%
ทั้งนี้ สาเหตุการเพิ่มขึ้นของรายได้และกำไรในไตรมาส 1/2558 เนื่องจากปริมาณการส่งมอบโครงสร้างเหล็กให้กับลูกค้า 13,264 ตัน เพิ่มขึ้น 9,025 ตัน หรือเพิ่มขึ้น 212.93% จากความต้องการใช้ที่เพิ่มขึ้นตามการฟื้นตัวของภาคก่อสร้างในญี่ปุ่น และยังมีงานที่ส่งมอบตกค้างจากปลายปีก่อน จึงโยกส่งมอบและรับรู้รายได้ในไตรมาส 1/2558
นอกจากนี้ ราคาขายเฉลี่ยปรับเพิ่มขึ้น เมื่อเทียบกับช่วงเดียวกันของปีก่อน และการส่งมอบงานบางโครงการที่มีความยากของงาน ทำให้มีราคาขายที่สูงกว่าปกติทำให้บริษัทมีกำไรขั้นต้น 330.72 ล้านบาท เพิ่มขึ้น 220.65%
 